סמי תורג'מן

ממוזער|שמאל|257px|האלוף סמי תורג'מן בשטח
 שלמה (סמי) תורג'מן (נולד ב-11 ביולי 1964) הוא אלוף במילואים בצה"ל, שכיהן כיו"ר חברת נגה - ניהול מערכת החשמל, חברה ממשלתית לניהול מערכת החשמל הארצית. כיהן בין היתר כמפקד פיקוד הדרום, מפקד זרוע היבשה, ראש חטיבת המבצעים וכקצין שריון ראשי.

ביוגרפיה
תורג'מן נולד במרקש שבמרוקו ועלה בגיל חצי שנה עם משפחתו ארצה. הוא גדל והתחנך באשקלון והתגורר בה עד לשנת 2004.

בשנת 1982 התגייס תורג'מן לצה"ל ועשה את מרבית שירותו הצבאי בתפקידי פיקוד בחיל השריון. בשריון עבר בתחילה הכשרה כלוחם ולאחר מכן את קורס מפקדי טנקים, בהמשך שימש כמפקד טנק בחטיבה 14. לאחר מכן סיים את קורס קציני שריון בהצלחה ושימש כמפקד מחלקת טנקים ובהמשך כמפקד פלוגה בגדוד 46 של חטיבה 401. בשנת 1992 מונה למפקד גדוד 52 של חטיבה 401. בשנת 1994 מונה לקצין אג"ם של עוצבת הפלדה. ב-1996 מונה למפקד עוצבת מרכבות האש והדריך במקביל בקורס מפקדי פלוגות ומפקדי גדודים. בשנים 1997–1999 שימש כראש מחלקת אימונים במפקדת חילות השדה.

בין השנים 1999–2001 כיהן כמפקד חטיבה 500 ולאחר מכן כמפקד חטיבה 460. בשנת 2003 קודם לדרגת תת-אלוף ומונה למפקד אוגדת המילואים נתיב האש של פיקוד הצפון. במקביל שימש בשנים 2004–2005 כקצין שריון ראשי. לאחר מכן שימש כראש חטיבת המבצעים במטכ"ל ובין אוקטובר 2007 - יוני 2009 שימש כמפקד עוצבת געש.

ב-6 בספטמבר 2009 קודם לדרגת אלוף ומונה למפקד זרוע היבשה. באפריל 2013 מונה למפקד פיקוד הדרום ושירת בתפקיד עד אוקטובר 2015. במהלך כהונתו פיקד בין היתר על הפעילות הקרקעית במבצע צוק איתן. השתחרר מצה"ל בתחילת שנת 2017.

 לאחר שחרורו מצה"ל 

לאחר שחרורו מצה"ל עסק בייעוץ ביטחוני לתעשיות ביטחוניות, ובין השנים 2018-2017 שימש כחוקר במכון וושינגטון למדיניות המזרח התיכון.

בנובמבר 2018 מונה לתפקיד יו"ר חברת נגה - ניהול מערכת החשמל בע"מ (בשמה הקודם: "ניהול מערכת בע"מ"), חברה ממשלתית שהוקמה במסגרת הרפורמה במשק החשמל לשם ניהול מערכת החשמל הארצית. תורג'מן כיהן בתפקיד במשך שתי כהונות, וכהונתו השנייה הסתיימה ב-18 בינואר 2025; הוועדה לבדיקת מינויים בחברות ממשלתיות החליטה לאחר בדיקה של יחסי הדירקטוריון וההנהלה, שלא להאריך את מינויו של תורג'מן לכהונה שלישית, מבלי לפסול את אפשרות הארכת כהונתו בשלושה חודשים נוספים ככל שהדבר נדרש להבטחת יציבות החברה. בודק חיצוני לחברה, שמונה על ידי רשות התחרות, טען כי תורג'מן "פעל לעיתים בדרך לא נכונה בכל הקשור להפרת כללי הממשל התאגידי התקין". הדו"ח גם מתאר כי משבר היחסים של תורג'מן עם שני המנכ"לים של נגה, הביא להתפטרות המנכ"לים מהחברה, לאחר כשנתיים בתפקיד של כל אחד מהם.

ב-5 במרץ 2025 הקים הרמטכ"ל ה-24, רב-אלוף אייל זמיר, צוות מומחים בראשות תורג'מן כדי לבחון מחדש את תחקירי 7 באוקטובר של צה"ל. בנוסף הצוות כולל את מפקד חיל האוויר לשעבר האלוף במילואים עמיקם נורקין, מפקד חיל הים לשעבר האלוף במילואים אלי שרביט, ולצידם בכירים נוספים כמו תת-אלוף במילואים עופר לוי וקציני מודיעין.

השכלה וחיים פרטיים
תורג'מן בעל תואר ראשון במדעי המדינה מאוניברסיטת בר-אילן ובעל תואר שני במנהל עסקים מאוניברסיטת תל אביב.

הוא נשוי ואב לחמישה ילדים. מתגורר עם משפחתו בגבעת עדה. בתו גל שירתה בין היתר כעוזרת לדובר צה"ל ועוטרה במהלך שירותה באות מצטיין הרמטכ"ל.

קישורים חיצוניים



 .
 שלומית מילר-בוטבול ושני כהן, איש היבשה, ביטאון ביבשה, גיליון 23, מרץ 2013

 .

 מכתביו

 Sami Turjeman, Demolition of a Palestinian Islamic Jihad Tunnel Inside Israel, PolicyWatch 2887, The Washington Institute for Near East Policy (3 November 2017)
 Sami Turjeman, The Road to Protective Edge: Israel-Hamas Confrontation in Gaza, Policy Notes 47, |издательство=The Washington Institute for Near East Policy (23 February 2018)
 Sami Turjeman, Israel's Sinai Dilemma, PolicyWatch 2960, The Washington Institute for Near East Policy (23 April 2018)
 Sami Turjeman, Life on the Edge: Israel & the Gaza Strip, Policy Notes 53, The Washington Institute for Near East Policy (27 June 2018) 

הערות שוליים

קטגוריה:מפקדי פיקוד הדרום
קטגוריה:מפקדי זרוע היבשה
קטגוריה:מפקדי עוצבת געש
קטגוריה:ראשי חטיבת המבצעים
קטגוריה:קציני שריון ראשיים
קטגוריה:מפקדי אוגדת הבשן
קטגוריה:מפקדי חטיבה 460
קטגוריה:מפקדי חטיבה 500
קטגוריה:מפקדי עוצבת מרכבות האש
קטגוריה:עולים בשנות ה-1960
קטגוריה:ישראלים ילידי מרוקו
קטגוריה:אלופי צה"ל
קטגוריה:מפקדי גדודים בחטיבה 401
קטגוריה:אשקלון: אישים
קטגוריה:בוגרי אוניברסיטת בר-אילן
קטגוריה:בוגרי אוניברסיטת תל אביב
קטגוריה:דירקטורים ישראלים
קטגוריה:בנימינה-גבעת עדה: אישים
קטגוריה:חיילי צה"ל במלחמת לבנון השנייה
קטגוריה:ישראלים שנולדו ב-1964